Sarajevo, ljubavi moja
Sarajevo, ljubavi moja / Kratak je svaki tren jeste singl bosanskohercegovačkog kantautora Kemala Montena, kojeg je zagrebačka izdavačka kuća Jugoton objavila u martu 1976. godine. Muziku je napisao Kemal Monteno, tekst Alija Hafizović Haf, a aranžman Stipica Kalođera. Prvi put je javno izvedena iste godine na 10. festivalu Vaš šlager sezone uz pratnju Revijskog orkestra Radiotelevizije Sarajevo kojim je dirigirao Esad Arnautalić. Pjesma je u sljedećim decenijama nakon njenog objavljivanja stekla kultni status i smatra se jednim od najprepoznatljivijih sarajevskih simbola i evergreen omažom Sarajevu. Monteno je singl proglasio svojim favoritom, a pjesma Sarajevo, ljubavi moja odsvirana je na njegovoj sahrani. Na B strani singl ploče je pjesma "Kratak je svaki tren", koju je Kemal Monteno otpjevao uz pratnju Zabavnog orkestra kojim je dirigirao Stipica Kalođera. Pisac muzike je sám kantautor, a teksta Ivica Krajač. Ova lagana ljubavna pjesma zajedno sa "Sarajevo, ljubavi moja" predstavlja antologijsko izdanje i jedno od veoma značajnih muzičkih dostignuća sarajevske škole pop roka.